דני אבדיה

**דֶנִי אָבְדִיָה** (בסרבית: **Дени Авдија**; נולד ב-3 בינואר 2001) הוא כדורסלן ישראלי המשחק בקבוצת פורטלנד טרייל בלייזרס מליגת ה-NBA ובנבחרת ישראל בכדורסל בעמדות הרכז, הסמול פורוורד והפאוור פורוורד. אבדיה מלך הסלים הישראלי ב-NBA, והישראלי הראשון שנבחר למשחק האולסטאר של ה-NBA.

## ביוגרפיה
אבדיה נולד בקיבוץ בית זרע וגדל בהרצליה. אימו, שרון ארצי, היא בת קיבוץ בית זרע, וכדורסלנית עבר, ואביו הוא כדורסלן העבר היוגוסלבי-סרבי זופר אבדיה, המגיע ממשפחה גוראנית מוסלמית מקוסובו.

בילדותו חלם אבדיה להיות כדורגלן, וההתנסות הספורטיבית הראשונה שלו הייתה בחוג כדורגל. הוא החל לשחק כדורסל כתלמיד כיתה ד' בהרצליה. בכיתה ח' עבר לבית הספר תיכון חדש ולמכבי תל אביב שם שיחק תחת המאמן אור ילון. בתחילת הדרך שלו במועדון הנוער, לא נהג אבדיה לשחק הרבה. בכיתה י' סבל מפציעה קשה בגב, שמנעה ממנו לשחק במשך חצי שנה. אביו, זופר אבדיה, התחיל בקריירת אימון לאחר פרישתו כשחקן, ולקח את בנו לכל משחק ואימון. בעונת 2017/2018 הוביל אבדיה את תיכון חדש לזכייה באליפות בתי הספר התיכוניים ונבחר לשחקן המצטיין במשחק הגמר.

בקיץ 2017 קיים המאמן פיני גרשון פגישה עם אביו של אבדיה לגבי עתידו בנבחרת הלאומית, מכיוון שלאבדיה אזרחות כפולה – סרבית (מאביו) וישראלית מלידה, היה באפשרותו לשחק בנבחרת סרביה, אך הוא בחר לשחק בנבחרת ישראל.

בשנת 2020 אבדיה התגייס לצה"ל במעמד של ספורטאי עילוי.

ב-18 בנובמבר 2020 נבחר אבדיה במקום התשיעי בדראפט ה-NBA על ידי וושינגטון ויזארדס, באותו דראפט ה-NBA שבו נבחר עמיתו לנבחרת ישראל ים מדר על ידי בוסטון סלטיקס. במהלך ריאיון לקראת דראפט ה-NBA, אבדיה סיפר שאביו במקור מקוסובו, סרביה, כשעל דש החליפה של אבדיה התנוססה סיכה עם דגלי ישראל וסרביה.

בשנת 2025 נבחר להשיא משואה בטקס הדלקת המשואות בהר הרצל. החל מסוף 2025 משמש כפרזנטור, של אבקת חלבון בשם "טורבו" על שם הכינוי שניתן לו על ידי חבריו לקבוצת הוושינגטון וויזארדס.

## קריירת מועדונים
### מכבי תל אביב (2017–2020)
אבדיה זכה עם קבוצתו מכבי תל אביב באליפות הנוער לשנת 2016/2017 ובגביע לנערים תוך כדי שהוא קולע 26 נקודות בגמר.

ב-7 בספטמבר 2017 עלה אבדיה לקבוצה הבוגרת של מכבי תל אביב, והמשיך לשחק במקביל גם בנוער. חודשיים לאחר מכן חתם על חוזה בקבוצה ל-6 שנים.

באוגוסט 2018 השתתף אבדיה במחנה האירופאי של "כדורסל ללא גבולות" וזכה בתואר השחקן המצטיין. שנה לאחר מכן השתתף במחנה הבין-לאומי של "כדורסל ללא גבולות" וזכה בתואר השחקן המצטיין, ובכך היה לשחקן הראשון בהיסטוריה של הפרויקט לזכות בתואר בשני המחנות: האירופאי והבין-לאומי.

בפברואר 2019, שיחק אבדיה עם קבוצת הנוער של מכבי תל אביב, בטורניר היורוליג לנוער עד גיל 18, שם סיים אבדיה בחמישיית הטורניר, עם ממוצעים של 24.3 נקודות, 11.0 ריבאונדים, 6.1 אסיסטים ו-3.8 חטיפות למשחק. אף על פי שהיווה חלק מסגל הקבוצה הבוגרת לאורך מרבית העונה, מיעט לשחק ושותף לדקות מעטות בלבד במפעלים השונים. למרות ששותף במשחקים בודדים, כבר אז העיד עליו עודד שלום, שאימן את קבוצות הנערים של מכבי, כי "ידעתי מה הפוטנציאל שלו, ובגלל זה רציתי לעשות לו חיים קשים", עובדה שבעצם חישלה את אבדיה, ואף הוא מעיד על כך.

ביולי 2020 זכה אבדיה ביחד עם מכבי תל אביב באליפות המדינה ה-54 שלה בהיסטוריה, והשלישית שלו בתור שחקן במועדון. בנוסף זכה אבדיה בתואר שחקן העונה של ליגת העל בכדורסל, ובכך היה ל-MVP הצעיר ביותר בתולדות הליגה הישראלית.

### וושינגטון ויזארדס (2020 – 2024)
בתום עונת 2019/20 נסע אבדיה לארצות הברית במטרה להיבחר בדראפט ה-NBA לקראת עונת 2020/2021 ב-NBA. ב-18 בנובמבר 2020 נבחר אבדיה במקום התשיעי בדראפט ה-NBA על ידי וושינגטון ויזארדס, ובכך הפך לשחקן הכדורסל הישראלי הראשון שנבחר בלוטרי של דראפט ה-NBA, ולשחקן הבין-לאומי השני באותו דראפט לאחר שקיליאן הייז הצרפתי נבחר שני מקומות לפניו.

במשחקו הראשון ב-14 בדצמבר 2020, קלע 15 נקודות ב-100% מהשדה בהפסד קבוצתו מול ברוקלין נטס ובמשחקו הרשמי הראשון ב-NBA, ב-23 בדצמבר 2020, קלע 7 נקודות ואסף 4 ריבאונדים בהפסד קבוצתו מול פילדלפיה 76'. ב-3 במרץ 2021 נבחר אבדיה למשחק הכוכבים העולים, אך המשחק לא התקיים בגלל צמצום האולסטאר ליום אחד. ב-2 באפריל סיים עם דאבל דאבל ראשון בקריירה (11 נקודות ו-10 ריבאונדים), בהפסד קבוצתו לדטרויט פיסטונס. ב-22 באפריל 2021 נפצע בקרסול בניצחון של קבוצתו על גולדן סטייט ווריורס, וסיים את העונה הסדירה.

במהלך פגרת הקיץ לקראת עונת 2021/2022 ב-NBA הוחלט שאבדיה לא ישחק עבור הוויזארדס בליגת הקיץ של ה-NBA על מנת שיתחזק גופנית ומנטלית, לא ייפצע שוב, וישמור על כשירות לעונה הקרובה בפרט ולהמשך הקריירה בכלל.

ב-16 במרץ 2022, במשחק מול דנבר, קבע אבדיה שיא עונתי לאחר שסיים את המשחק עם 19 נקודות והוסיף 7 כדורים חוזרים ו-3 אסיסטים.
ב-26 במרץ 2022 קבע אבדיה שיא קריירה חדש של 21 נקודות, בניצחון 97:100 מול דטרויט פיסטונס, והוסיף 10 כדורים חוזרים ו-4 אסיסטים. את עונת 21/22 סיים אבדיה כאחד מתוך חמישה שחקנים בלבד ששיחקו את כל 82 המשחקים בעונה הסדירה.

ב-12 בינואר 2023 קבע שיא אישי של 20 ריבאונדים בניצחון קבוצתו על שיקגו בולס.
ב-30 בינואר 2023 קבע שיא קריירה חדש, כשקלע 25 נקודות בניצחון 127:106 מול סן אנטוניו ספרס.

יומים לפני תחילת עונתו הרביעית בקבוצה סיכם על חוזה של 55 מיליון דולר לארבע שנים שייכנס לתוקפו בקיץ 2024. וושינגטון חוותה את העונה הגרועה בתולדותיה כשניצחה רק 15 משחקים במהלך העונה, אך אבדיה הציג שיפור ניכר כמעט בכל עמודה סטטיסטית: הוא שיפר את ממוצע הנקודות בלמעלה מ-5 נקודות למשחק, אחוזי הקליעה מהשדה, ריבאונדים ואסיסטים. במהלך העונה השיג 18 פעמים דאבל-דאבל וקבע שיא קריירה חדש של 43 נקודות במשחק ההפסד לניו אורלינס פליקנס. בסיום העונה דורג במקום השישי בהצבעה לתואר השחקן המשתפר של העונה.

### פורטלנד טרייל בלייזרס (מ-2024)
ב-27 ביוני 2024 עבר במסגרת טרייד לקבוצת פורטלנד טרייל בלייזרס, בתמורה לשחקן מלקולם ברוגדון, הבחירה ה-14 בדראפט 2024, בחירת סיבוב ראשון ב-2029 ובחירות סיבוב שני ב־2028 וב-2030.

ב-7 ביולי 2024 פרסמה פורטלנד כי אבדיה ימשיך ללבוש אצלה את גופיה מספר 8 - חיבור של מספרי יום הולדתה של אמו - כפי שלבש בעונה האחרונה במדי וושינגטון, זאת לאחר שחברו לקבוצה, כריס מארי, שהשתמש בספרה זו בעונה הקודמת, ויתר עליה בשביל אבדיה.

ב-3 במרץ 2025 רשם אבדיה את הטריפל-דאבל הראשון בקריירה שלו, כשקלע 30 נקודות עם 12 ריבאונדים ועשרה אסיסטים במשחק נגד קליבלנד קאבלירס שהסתיים בהפסד של פורטלנד בתוצאה 133–129. ב-2 באפריל 2025, חודש לאחר מכן, רשם טריפל-דאבל נוסף, כשקלע 32 נקודות, לקח 15 ריבאונדים ומסר 10 אסיסטים במשחק נגד אטלנטה הוקס, שהסתיים בניצחון של פורטלנד 113:127. בעקבות ממוצעיו בחודש מרץ 2025 היה מועמד לתואר "שחקן המערב" לחודש זה.

ב-11 אפריל 2025 העניקה קבוצת מועדון פורטלנד את פרס מוריס לוקאס לעונת 2024/25, לאבדיה. הפרס מוענק לשחקן המייצג בצורה הטובה ביותר את רוחו של אגדת המועדון, על המגרש ומחוצה לו, וכהוקרה על תרומתו של אבדיה לקהילה המקומית ומעורבותו העמוקה בהצטרפותו לקבוצה. בנוסף לפרס, המועדון תורם 5,000 דולר לעמותה כלשהי, להחלטתו של אבדיה. נימוק נוסף להענקת הפרס הוא, לאור זה ש"הפך לחלק בלתי נפרד מהעיר". אבדיה אף צוין על ידי בילאפס, מאמן הקבוצה, כאחד ש"יש לו פוטנציאל להיות אולסטאר".

ב-1 בפברואר נבחר אבדיה בפעם הראשונה לאולסטאר כאחד מ-12 השחקנים מקונפרנס המערב ו-24 שחקנים סך הכל בליגת ה-NBA שייקחו חלק במשחק האולסטאר של ה-NBA לשנת 2026. הוא לא הצליח להיבחר לחמישייה כשסיים במקום השביעי במערב בשקלול הצבעות אוהדים, שחקנים ותקשורת, אך נבחר לאחד משבעת מחליפי המערב על ידי הצבעות מאמנים. הישג זה נחשב על ידי רבים לאחד ההישגים הגדולים ביותר של ספורטאי ישראלי. טורניר האולסטאר כלל לראשונה שלוש קבוצות; אחת בינלאומית ושתיים אמריקאיות, כאשר כל קבוצה שיחקה שני משחקים באורך 12 דקות נגד היריבות. למרות שאבדיה נבחר לאולסטאר כמחליף ב"קבוצת העולם", הוא עלה בחמישייה הפותחת בשני המשחקים. במשחק הראשון נגד "קבוצת הכוכבים", קלע 5 נקודות ומסר שני אסיסטים. משחק זה הסתיים בהפסד של קבוצתו בהארכה. גם במשחק השני נגד "קבוצת הפסים", הפסידה "קבוצת העולם" כאשר אבדיה סיים ללא נקודות אך סיפק שני אסיסטים.

## קריירת נבחרות
ב-2017 שיחק אבדיה באליפות אירופה לנבחרות קדטים תוך כדי שהוא מציג את מדד היעילות הגבוה באירופה עם נתונים של 15.3 נקודות, 12.6 ריבאונדים, 5.3 אסיסטים, 2.1 חטיפות וחסימה למשחק.

ביולי 2018 זכה עם נבחרת ישראל עד גיל 20 (נבחרת העתודה) באליפות אירופה היסטורית ונבחר לחמישייה של הטורניר, יחד עם עמיתו לנבחרת ולקבוצה יובל זוסמן, שנבחר ל-MVP של הטורניר. באותה שנה השתתף במחנה האירופי של "כדורסל ללא גבולות" שנערך על ידי פיב"א וה-NBA, וזכה בתואר השחקן המצטיין שלו.

ביולי 2019, גברה נבחרת העתודה 92–84 על נבחרת ספרד בגמר אליפות אירופה בישראל עד גיל 20, אשר עמה זכה אבדיה באליפות בפעם השנייה ברציפות. הוא נבחר לחמישיית הטורניר (ביחד עם עמיתו לנבחרת ים מדר) ול-MVP של הטורניר, עם ממוצעים של 18.4 נקודות, 8.3 ריבאונדים, 5.3 אסיסטים, 2.4 חסימות ו-2.1 חטיפות למשחק.

ב-2020 זומן אבדיה לסגל הנבחרת הבוגרת של ישראל.

בשנת 2022 שיחק אבדיה עם נבחרת ישראל הבוגרת ביורובאסקט 2022. במשחקו הראשון ביורובאסט נגד נבחרת פינלנד שבו ניצחה ישראל 87:89 בהארכה, קלע 23 נקודות, 15 ריבאונדים, סל ניצחון וביחד עם שמירה מעולה על לאורי מארקנן נבחר למצטיין המשחק. במשחקו השני קלע 21 נקודות וניצח עם הנבחרת הישראלית 67:74 את נבחרת הולנד. במשחקו השלישי נגד נבחרת פולין קלע רק 3 נקודות, והפולנים ניצחו 85:76. נגד נבחרת סרביה קלע אבדיה 14 נקודות, אך הנבחרת הפסידה 89:78. במשחקו האחרון בנבחרת ישראל ביורובאסקט 2022, סיפק דאבל-דאבל של 12 נקודות ו-11 אסיסטים, אך הפסידה 88:77 לנבחרת צ'כיה והודחה מהטורניר.

הוא זכה בשתי מדליות זהב עם נבחרת העתודה של ישראל, כולל באליפות אירופה בכדורסל עד גיל 20 בשנת 2019, שבה גם זכה בתואר השחקן המצטיין של האליפות. באותה שנה זכה גם עם תיכון חדש תל אביב באליפות העולם לתיכונים.

ביורובאסקט 2025 אבדיה הוביל את נבחרת ישראל לשמינית גמר היורובאסקט לראשונה מזה עשר שנים, כשהוא מסיים במקום השלישי בתואר מלך הסלים של הטורניר עם 24 נקודות בממוצע למשחק.

## תארים
### קבוצתיים
*אליפות המדינה (3) – מכבי תל אביב 2017/2018, 2018/2019, 2019/2020
*אליפות המדינה (נוער) (2) מכבי תל אביב – 2016/2017, 2017/2018
*אליפות אירופה עד גיל 20 (2) – נבחרת ישראל עד גיל 20 – 2018, 2019
*אליפות העולם לתיכונים – תיכון חדש תל אביב – 2019
*אליפות ליגת העל לתיכונים – תיכון חדש תל אביב – 2018/2019

### אישיים
*השחקן המצטיין של טורניר אליפות אירופה עד גיל 20 – 2019
*השחקן המצטיין של טורניר כדורסל ללא גבולות האירופי. (באוגוסט 2018)
*השחקן המצטיין של טורניר כדורסל ללא גבולות העולמי. (בפברואר 2019)
*חמישיית הטורניר של אליפות אירופה עד גיל 20 (2) – 2018, 2019
*חמישיית הטורניר יורוליג לנוער עד גיל 18 – 2019
* חמישיית העונה של ליגת העל (2020)
*שחקן העונה של ליגת העל בכדורסל – 2020 (2 זכיות MVP :MVP כלל השחקנים בליגה, ו-MVP כלל השחקנים הישראלים בליגה בלבד).
* פרס מוריס לוקאס: 2024/2025
* חמשיית הטורניר השנייה אליפות אירופה לנבחרות: יורובאסקט 2025.
* שחקן השבוע במערב (בNBA)

### שיאים
* MVP העונה הצעיר ביותר בתולדות הליגה הישראלית (ביולי 2020)
* השחקן הראשון בהיסטוריה של הפרויקט "כדורסל ללא גבולות" הזוכה בתואר השחקן המצטיין בשני המחנות: האירופאי והבין-לאומי. (מחנה קיץ של "כדורסל ללא גבולות") (בפברואר 2019)
* הישראלי הראשון בהיסטוריה המבצע טריפל דאבל בליגת ה-NBA. (30 נקודות 12 ריבאונדים 10 אסיסטים) (מרץ 2025)

**שיאים ב־NBA**
* 43 נקודות – 14 בפברואר 2024 נגד ניו אורלינס פליקנס
* 20 ריבאונדים – 11 בינואר 2023 נגד שיקגו בולס
* 14 אסיסטים – 2 בדצמבר 2025, נגד טורונטו ראפטורס
* 6 שלשות - 14 בפברואר 2024 נגד ניו אורלינס פליקנס
* מלך הסלים **הישראלי** ב-NBA
**שיאים בנבחרת ישראל**
* 34 נקודות – 4 בספטמבר 2025, נגד נבחרת סלובניה

## סטטיסטיקות הקריירה
### בליגת העל הישראלית

### ביורוליג

### בעונה הסדירה של ה-NBA

## קישורים חיצוניים

* Jason Quick, Deni Avdija’s unexpected rise to NBA’s new breakout star — and Israel’s greatest player ever, The New York Times, 21-1-2026
*  #מעקבדיה - מאגר של סיקורי משחקי דני אבדיה ביוטיוב

## הערות שוליים

קטגוריה:כדורסלנים ישראלים
קטגוריה:כדורסלנים סרבים
קטגוריה:כדורסלני מכבי תל אביב
קטגוריה:כדורסלני וושינגטון ויזארדס
קטגוריה:כדורסלני פורטלנד טרייל בלייזרס
קטגוריה:כדורסלני נבחרת ישראל
קטגוריה:בחירות דראפט של וושינגטון ויזארדס
קטגוריה:שחקנים יהודים ב-NBA
קטגוריה:כדורסלנים ישראלים בליגת ה-NBA
קטגוריה:משתתפי משחק האולסטאר של ה-NBA
קטגוריה:הרצליה: כדורסלנים
קטגוריה:ספורטאים יהודים סרבים
קטגוריה:פורבס 30Under30: ישראל
קטגוריה:משיאי משואה ביום העצמאות: 2025
קטגוריה:בוגרי תיכון חדש
קטגוריה:אישים ממוצא יוגוסלבי
קטגוריה:אישים ממוצא קוסובני
קטגוריה:אישים ממוצא סרבי
קטגוריה:ישראלים שנולדו ב-2001